J. Jasovský, poslanec: (2003-12-03):
Celý regulačný rámec Európskej únie, ktorý pozostáva z piatich základných smerníc, vychádza z predpokladu tvorby spravodlivého, transparentného a konkurenčného prostredia, ktoré ako jediné určite dokáže zabezpečiť kvalitné, cenovo prístupné poskytovanie elektronických služieb zákazníkom, o ktorých v konečnom štádiu ide. Skúsenosti z nedávnej minulosti, keď bola snaha o skvalitnenie platnej legislatívy, mám na mysli zákon č. 195 o telekomunikáciách, formou noviel zákona a tieto po vrátení prezidentom republiky neboli schválené, svedčia o tom, že nebola ochota štátu o pozitívny zásah do vývoja tvorby konkurenčného prostredia a faktického ukončenia monopolu Slovenských telekomunikácií. Preto tlak Európskej únie na implementáciu regulačného rámca do národnej legislatívy, ktorému nemôžu odolať ani signatári privatizačnej zmluvy Slovenských telekomunikácií, chvalabohu, prináša svoje ovocie, aj keď päť minút po dvanástej. Situácia na telekomunikačnom trhu je totiž neúnosná, dámy a páni. Opatrenia Slovenských telekomunikácií, nečinnosť Telekomunikačného úradu a nedostatočná legislatíva ruka v ruke vytvárajú napätie na telekomunikačnom trhu a hrozí dokonca zánik niektorých spoločností, a tým škandál vo vzťahu k porušeniu ochrany zahraničných investícií. Všetky uvedené skutočnosti mali vplyv na tvorbu dnes prerokúvaného návrhu zákona o elektronických komunikáciách, pretože bol pripravovaný v časovom strese, v počiatočnom štádiu bez ochoty zapracovania pripomienok odbornej verejnosti a vychádzal z predpokladu, že nebude mať vplyv na štátny rozpočet. Tieto negatívne skutočnosti spôsobili, že návrh zákona obsahuje aj kontroverznú úpravu odpočúvania, ktorá zaväzuje telekomunikačných prevádzkovateľov zabezpečiť potrebné zariadenia na vlastné náklady, čo je aj podľa názoru nášho ústavnoprávneho výboru protiústavné. Taktiež nerieši postavenie Telekomunikačného úradu ako centrálneho orgánu štátnej správy s vlastnou rozpočtovou kapitolou, čo je notorická požiadavka Európskej únie v rámci prístupových rokovaní a objavuje sa vo všetkých hodnotiacich správach ako nedostatok, čo však kompetentní úspešne ignorujú. Návrh zákona dáva Telekomunikačnému úradu doteraz nevídané kompetencie a množstvo nových povinností. Rozpočet ale tohto Telekomunikačného úradu pre rok 2004 je o 6 miliónov korún nižší ako v roku 2003, to znamená, že celý prístup zákona je veľmi zložitý a je postavený, samozrejme, na kvalitnej regulácii, a preto je potrebný aj podľa nášho názoru, aj mojich kolegov nezávislý, silný, nezávislý regulátor, čo dnes Telekomunikačný úrad nie je. Skúsenosti s doterajšou činnosťou Telekomunikačného úradu sú podľa odbornej verejnosti katastrofálne, čo rozhodnutie to škandál, alebo čo je ešte horšie, žiadne rozhodnutie. Treba riešiť aj personálne obsadenie tohto Telekomunikačného úradu a určite treba odstrániť nadštandardnú lojalitu k Slovenským telekomunikáciám, čo bez peňazí, samozrejme, pôjde veľmi ťažko, a tým hrozí riešenie niektorých problémov cez orgány Európskej únie. Ako hovoria príklady z krajín EÚ, tieto riešenia sa končia spravidla blamážou a vysokými pokutami pre porušovateľov pravidiel Európskej únie. Skúsim povedať príklad. Posledná pokuta pre Deutsche Telekom za porušenie cenového výmeru nemeckého regulačného úradu hovorí za všetko. A uvedomme si, prosím, že ten istý Deutsche Telekom je dnes majoritným vlastníkom Slovenských telekomunikácií. Časový stres pri spracúvaní návrhu tohto zákona a počiatočná neochota zapracovať pripomienky odbornej verejnosti zapríčinili nekvalitu návrhu a disproporciu s regulačným rámcom Európskej únie, čo je o to horšie, že takýto návrh zákona ale, dámy a páni, prešiel legislatívnou radou vlády a vládou samotnou. Mnohé nedostatky boli našťastie odstránené po zásahu poslancov Národnej rady Slovenskej republiky formou rokovaní v komisii Národnej rady Slovenskej republiky pre transformáciu, dopravu pôšt a telekomunikácie, na ktorých sa zúčastnila široká odborná verejnosť. Tu treba naozaj, dámy a páni, poďakovať tejto komisii, ktorá dopracovala zákon do tej podoby, v akej dnes je. Na rokovaní tohto výboru sa zúčastnilo množstvo odborníkov a zástupcov odbornej verejnosti, ktorí sa zhodli na skutočnosti, že v tejto chvíli je návrh zákona to najlepšie, čo sme dokázali pripraviť, a preto žiada odborná verejnosť jeho schválenie v pléne Národnej rady, ale vyjadrili tiež presvedčenie, že v pléne Národnej rady nebudú schvaľované ďalšie pozmeňujúce návrhy, pretože tie by narušili celkovú filozofiu a rovnováhu zákona. Ale je tu otázka a  potreba uvedomiť si, či exekutívu musí suplovať Národná rada Slovenskej republiky a potom sa teda pýtam, kto má pripravovať zákony, ktoré Národná prerokúva. Iste viem, že je šanca aj možnosť, aby to robili poslanci. Robili sme to predtým dvakrát, pán prezident zákony vrátil. Myslím si, že napriek tomu, čo som konštatoval, je potrebné návrh zákona schváliť v znení schválených pozmeňujúcich návrhov, a tým definitívne odštartovať reálnu liberalizáciu telekomunikačného trhu na Slovensku, pretože tá nie je a nebezpečenstvá, o ktorých som hovoril, hrozia. Je potrebné ale zabezpečiť, a na to by som chcel poukázať, aj vykonateľnosť tohto zákona, čo bez kvalitného, silného, neúplatného, podčiarkujem, finančne zabezpečeného a kompetentného úradu nepôjde. V opačnom prípade budú pokračovať výhrady predstaviteľov európskych orgánov, pokiaľ budeme členmi Európskej únie, a to už dúfam, že bude, čo nevidieť, môže mať nedozerné následky. Toľko som si považoval, dámy a páni, za povinnosť povedať a povedať to do 12.00 hodiny. Ďakujem pekne. (Potlesk.) Z. Martináková, podpredsedníčka NR SR: Ďakujem, pán poslanec. Faktické poznámky. Uzatváram možnosť hlásiť sa s faktickými poznámkami. Pán poslanec Rusnák.